Ego Hugo, Dei gratia Senonensis archiepiscopus, notum omnibus fieri volo, præsentibus et futuris, quod Heloyssa, Paraclitensis abbatissa, interventu religiosorum virorum, concessit Blesensi comitissæ, laude et voluntate totius capituli sui, locum Pomerii ad construendam abbatiam, statutis inter se quibusdam conventionibus, quas duximus annotandas. Statutum itaque fuit et divisum quod, hac prima abbatissa Pomerii, quæ nunc est, constituta, domina Gertrude, nobili et honesta fœmina, quæ canonice electa fuit apud Paraclitum de dominabus ejusdem ecclesiæ, cæteræ quæ post ipsam primam substituentur in eodem loco, canonice eligentur secundum aliarum consuetudinem ecclesiarum, et assumentur de ipsa ecclesia, si in ea potuerint inveniri. Sin autem, transibunt ad ecclesiam Paracliti, et de ea sibi assument abbatissam, et ad aliam per electionem non licebit eis pertransire ecclesiam, quoniam alium ordinem nisi Paraclitensem non licebit eis observare. Abbatissa vero Paracliti semel in anno ibit Pomerium, et sedens in capitulo emendabit, si quid fuerit emendandum, de ordine, vel de aliqua re ad ordinem pertinente. Pro concessione sane prædicti loci dedit comitissa ecclesiæ Paracliti tres modios frumenti, per singulos annos in molendino suo Pruvini sub Crevecor, laude quidem filiorum suorum comitum Henrici, Theobaldi et Stephani; promisitque rem juste garantire. Et hoc fuit ad voluntatem abbatissæ Paraclitensis, et totius capituli sui. Promisit et abbatissa Paracliti, promisit et comitissa, quod nec per dominum papam, nec per alium aliquem quod factum fuerat aliquo modo immutaretur, sed et conditiones inter utramque ecclesiam superius designatæ a neutra parte abolerentur. Harum conventionum mediatorem me posuerunt et abbatissa, et comitissa, atque, benigna utriusque partis postulatione, in manu accepi rem sicuti fuerat simpliciter ac devote celebrata, opitulante Domino in finem permanere. Ut autem et modernis et successuræ posteritati firmum et ratum habeatur, autoritate sigilli nostri muniri fecimus sub chirographi divisione.